Tohlopin vasta-aurattu luistelurata sai luistelijat liikkeelle loppiaisena – Auraaja muistuttaa turvaväleistä

Suureen suosioon Tampereella noussut Tohlopin luistelurata aurattiin ensimmäisen kerran tänä talvena sunnuntaina. Maanantaina iltapäivällä radalla oli kymmeniä luistelijoita. Pyhäpäivä eli loppiainen ja kelvollinen ulkoilusää varmasti lisäsivät suosiota. Paikalla käyneen Aamulehden uutispäällikön Vesa Laitisen mukaan radan kunto on erinomainen. Tohloppijärven luisteluradan auraaja Tuukka Tuominen kertoi sunnuntaina, että luistelijat löysivät paikalle jo heti tuolloin, vaikkei hän ollut ehtinyt edes kertoa radan avaamisesta julkisesti. – Porukkaa tuli heti jäälle, kun aloitin auraamisen. Heitä oli kymmeniä ja lisää tuli koko ajan. Jotkut kertoivat, että olivat nähneet minut tullessaan kaupasta ja hakivat heti luistimet kotoa. Tuominen aurasi järvelle 3,2 kilometrin lenkin. Ennen aurausta hän varmisti koko järven alueella, että jää kantaa. Hän painottaa, että se on teräsjäätä. – Jään paksuus on sellaiset 9–10 senttiä. Kyllä se kestää luistelijan, kun se kesti mönkijänkin. Tohloppijärven luisteluradalla oli vilskettä loppiaisena: Tuomisen mukaan mönkijä kuljettajineen painaa noin 400 kiloa. Silti hän ei suosittele, että kestävyyttä yritetään tarkoituksella testailla. Hän peräänkuuluttaa varovaisuutta, jos jäällä on paljon ihmisiä. – Kyllä siellä uimaan pääsee, jos kymmenen äijää menee ihan tappituntumalla. Satamapäällikkö: ”Pitäisi olla 20–30 senttiä” Uudenvuodenaattona Aamulehdessä julkaistussa uutisessa Tampereen kaupungin satamapäällikkö Matti Joki arvioi, ettei Tohloppijärvelle kannata vielä lähteä luistelemaan. Tuolloin arvio jään paksuudesta oli 8 senttiä. – Kun massaa lähdetään viemään jäälle, jäätä on oltava 20–30 senttimetriä, jotta se kestää, Joki sanoi. Tohloppijärvellä ei ole virtauksia tai yhtä suuria vesimassoja kuten Näsijärvellä. Joen mukaan järvi jäätyy nopeasti, kun lämpötila pysyy koko vuorokauden pakkasella. Lue lisää: ”Tohloppijärven jäälle ei ole mitään asiaa” – Tiedätkö, milloin jää kantaa ihmisen? Yksin kulkevan ihmisen alla on oltava vähintään viisi senttiä teräsjäätä. Moottorikelkalla ajettaessa teräsjäätä on oltava koko ajoreitin pituudella vähintään 15 senttimetriä. 15–20-senttinen teräsjää kantaa tuhat kiloa painavan henkilöauton. Autolla on turvallista ajaa ainoastaan merkityillä jääteillä. Älä liiku jäällä ennen kuin olet täysin varma, että se on kantavaa koko alueella. Kaulassa roikkuvat jäänaskalit ovat jokaisen jäällä liikkujan minimivarustus.